1.SOLIDARITATEA EUROPEANĂ CU UCRAINA

Agresiunea și invazia militare neprovocate ale Ucrainei de către Rusia au șocat întreaga lume. Condamnarea lor la scară mondială a fost confirmată de majoritatea covârșitoare a statelor din cadrul Organizației Națiunilor Unite . Rusia a încălcat ordinea internațională bazată pe norme, iar acțiunile sale sunt menite să destabilizeze arhitectura de securitate europeană. Atacurile fără discernământ asupra civililor au dus la pierderi masive de vieți omenești, cauzând nenumărate tragedii în rândul familiilor și distrugerea unor comunități pașnice. Hotărârea poporului ucrainean de a face tot posibilul pentru apărarea democrației și a națiunii sale a fost remarcabilă.

UE și statele sale membre, împreună cu partenerii lor, au avut un rol de prim plan în cadrul eforturilor depuse pentru a evita vărsarea de sânge și, ulterior, pentru a răspunde la atacul lansat de Putin asupra statului suveran și pașnic al Ucrainei, prin sancțiuni fără precedent împotriva Federației Ruse și a Belarusului . Acest lucru reflectă, de asemenea, valul de revoltă care a cuprins întreaga lume în legătură cu disprețul manifestat față de viața umană, drepturile omului, dreptul internațional și valorile pe care le prețuim.

Simbioza dintre sprijinul global și unit din partea UE și solidaritatea admirabilă a cetățenilor europeni este evidentă în ceea ce privește ajutorul acordat tuturor celor care fug din calea războiului. Până în prezent, milioane de persoane au fost constrânse să își părăsească casele și forțate să fugă din Ucraina, iar numărul acestora crește cu fiecare oră care trece. UE coordonează eforturile de acordare de ajutor umanitar direct victimelor acestei agresiuni. Eforturile remarcabile depuse de statele membre aflate sub presiune sunt susținute de UE prin furnizarea directă de adăposturi, alimente și asistență medicală și prin acordarea unui statut clar persoanelor care fug din calea războiului din Ucraina, instituind un sistem de protecție temporară fără precedent.

Impactul acestui răspuns strategic dinamic este multiplicat de compasiunea individuală de care dau dovadă milioane de europeni față de situația dificilă a refugiaților. Disponibilitatea familiilor de a primi refugiați în casele lor, a comunităților de a oferi hrană și adăpost, a întreprinderilor de a oferi servicii și locuri de muncă și a oamenilor din întreaga UE și din afara acesteia de a oferi provizii și sprijin reprezintă o dovadă vie a valorilor europene în acțiune. Aceasta demonstrează angajamentul pe care se poate conta pe măsură ce criza refugiaților, care ia o amploare din ce în ce mai mare, subliniază necesitatea de a le oferi stabilitate acestor oameni în urma traumei provocate de război. Comisia va include informații pe site-ul Europa pentru a ajuta cetățenii și sectorul privat să se asigure că sprijinul lor pentru cei care fug din calea războiului poate fi oferit prin intermediul unor organizații de încredere și este adecvat nevoilor. De asemenea, este important să se asigure furnizarea de informații de înaltă calitate pentru a combate dezinformarea menită să submineze solidaritatea Europei.

Angajamentul UE de a veni în ajutorul celor aflați în dificultate este fără echivoc. Ne vom ridica la înălțimea valorilor noastre și îi vom primi cu respect și umanitate pe toți cei care fug din calea agresiunii Rusiei. Vom continua să accelerăm furnizarea efectivă de ajutor de urgență și de sprijin umanitar. Solidaritatea este piatra de temelie a reacției UE la provocarea legată de criza refugiaților, cu care ne vom confrunta în lunile următoare.









SITUAȚIA ACTUALĂ ·Până la 6 martie 2022, 1,8 milioane de persoane fugiseră din calea războiului din Ucraina. ·Zi după zi, Polonia, Ungaria, Slovacia și România au înregistrat un număr uriaș de sosiri. Sosiri în Polonia, Ungaria, Slovacia și România ·Pe lângă cei care sosesc în țările din vecinătatea directă a Ucrainei, sunt și persoane care își continuă drumul către alte state membre: anumite state membre au furnizat estimări (cum ar fi Cehia - 100 000 de sosiri, Bulgaria - peste 40 000, Italia - peste 17 000), iar aceste cifre evoluează pe măsură ce oamenii continuă să tranziteze către alte state membre. ·Ucrainenii reprezintă cel puțin patru cincimi din persoanele care fug din calea războiului din Ucraina. Pe lângă cetățenii UE care se întorc în țările lor, sunt și persoane care dețin alte naționalități, inclusiv indiană, nigeriană și turcă. ·Se înregistrează fluctuații zilnice și congestionări ocazionale la frontiera dintre Ucraina și UE, Frontex raportând întârzieri de aproximativ o oră pe partea dinspre UE a frontierei la majoritatea punctelor de trecere a frontierei (6 martie). Se raportează în continuare întârzieri mai importante, care însă anterior fuseseră chiar mai mari, pe partea ucraineană a frontierei. ·În prezent, capacitatea de primire este adecvată, având în vedere că multe dintre persoanele care sosesc își continuă rapid drumul pentru a se alătura familiei sau prietenilor. Polonia, România, Ungaria și Slovacia continuă să raporteze capacități disponibile. ·În perioada 28 februarie - 6 martie, cetățenii ucraineni au depus 8 467 de cereri de azil în țările UE+. 39 % din cereri au fost înregistrate în cele patru state membre vecine cu Ucraina.

2. AJUTOR UMANITAR

Catastrofa umanitară din Ucraina continuă să ia amploare. Europa cunoaște distrugeri și strămutări pe o scară care nu a mai fost observată din cele mai întunecate zile ale secolului trecut. UE depune eforturi enorme pentru a oferi ajutor umanitar de urgență, colaborând cu statele membre, cu agențiile umanitare și cu aliații din comunitatea internațională. Cel puțin 500 de milioane EUR din bugetul UE sunt alocate pentru a face față consecințelor umanitare ale acestui război tragic, atât în interiorul Ucrainei, cât și dincolo de granițele acesteia.

UE oferă un sprijin de amploare Ucrainei pentru a o ajuta să facă față crizei, inclusiv asistență macrofinanciară de urgență în valoare de 1,2 miliarde EUR sub formă de împrumuturi și o sumă suplimentară în valoare de 120 de milioane EUR pentru Ucraina sub formă de sprijin bugetar. În plus, Banca Europeană de Investiții, cu acordul Comisiei Europene, a anunțat realocarea imediată a unor împrumuturi în valoare de 668 de milioane EUR ca sprijin sub formă de lichidități pentru autoritățile ucrainene. Se acordă în continuare sprijin pentru principalii parteneri ai societății civile din Ucraina.

Catastrofa umanitară în Ucraina....

Numărul victimelor în rândul civililor din Ucraina crește pe zi ce trece. Chiar și cei care se adăpostesc din calea atacurilor sunt expuși unui risc real generat de daunele cauzate locuințelor, aprovizionării cu apă și sistemelor electrice. Ostilitățile îngreunează din ce în ce mai mult aprovizionarea cu alimente. Serviciile spitalicești critice se confruntă cu întreruperi constante ale alimentării cu energie electrică, în timp ce ambulanțele și lucrătorii din domeniul sănătății sunt expuși riscului de a se găsi în bătaia focului. Pentru agențiile umanitare este din ce în ce mai dificil să aprovizioneze persoanele care au nevoie de ajutor, dificultate care se agravează pe măsură ce războiul se propagă.

... necesită un acces umanitar

Războiul nu trebuie să împiedice ajutoarele să ajungă la persoanele aflate în dificultate. Este esențial ca ajutorul umanitar de care Ucraina are disperată nevoie să poată ajunge pe întreg teritoriul său. În același timp, civililor, indiferent de naționalitatea lor, trebuie să li se permită să părăsească orașele asediate. Prin urmare, asigurarea accesului umanitar, inclusiv prin crearea unor coridoare umanitare, este o prioritate urgentă. Permiterea accesului sigur și neîngrădit al lucrătorilor umanitari și al proviziilor umanitare este o obligație juridică în temeiul dreptului internațional umanitar. UE va continua să colaboreze cu organizațiile internaționale și cu partenerii internaționali pentru a asigura accesul umanitar și pentru a face coridoarele umanitare operaționale cât mai curând posibil.

Începe să se acorde ajutor din primele pachete de măsuri de sprijin instituite de UE.....

Pachetul de finanțare umanitară imediată din partea UE destinat persoanelor afectate de războiul din Ucraina, în valoare de 85 de milioane EUR, este pe drum, pentru a furniza alimente, apă, medicamente, capacitate de asistență medicală, adăpost și protecție. De asemenea, UE sprijină refugiații din Moldova cu 5 milioane EUR, pentru a acoperi nevoile de bază ale acestora. În paralel, 27 de țări depun eforturi pentru a furniza provizii în valoare de peste 100 de milioane EUR prin intermediul mecanismului de protecție civilă al Uniunii (UCPM). Primele livrări au ajuns deja la persoanele aflate în dificultate din Ucraina, fiind furnizate peste 4 milioane de articole, inclusiv vehicule, truse medicale, corturi, pături și saci de dormit. În prezent, sunt pe drum echipamente medicale specializate, inclusiv aparate de protecție respiratorie și oxigen din rezerva medicală strategică rescEU.

... livrarea ajutorului este însă dificilă

UE colaborează cu Organizația Națiunilor Unite, cu Crucea Roșie și cu organizațiile neguvernamentale internaționale pentru a asigura livrarea cât mai rapidă a ajutorului umanitar. Comisia este în contact permanent cu autoritățile ucrainene pentru a ajuta transporturile de ajutoare să traverseze frontiera către Ucraina. Prin UCPM, Comisia accelerează furnizarea de asistență Ucrainei prin intermediul centrelor înființate în Polonia, Slovacia și România.

Sprijinirea statelor membre supuse celei mai mari presiuni …..